בס"ד

גיליון מס' 607 יד' תמוז תשע"ז

**בלק**

 רעיונות על הפרשה על פי תורתו של הרב אביגדר נבנצל שליט"א

הגמרא אומרת: *''אמר רבה בר רב הונא אמר רב הונא: מן התורה ומן הנביאים ומן הכתובים בדרך שאדם רוצה לילך בה מוליכין אותו''* (מכות י:) מן התורה דכתיב: "לֹא תֵלֵךְ עִמָּהֶם לֹא תָאֹר אֶת הָעָם" (במדבר כב, יב) כך אמר הקב"ה לבלעם בפעם הראשונה שהתבקש ללכת עם שרי בלק לקלל את ישראל, ואילו בפעם השנייה, כשבלעם מתעקש ללכת למרות שהקב"ה אסר עליו, ה' אמר לו: "אִם לִקְרֹא לְךָ בָּאוּ הָאֲנָשִׁים קוּם לֵךְ אִתָּם" (שם כ) זו הדרך שבלעם בחר ללכת ובה מוליכים אותו. ברור שלא תמיד האדם יצליח להגשים את כל תכניותיו, כפי שרואים בסוגיית בלעם הרשע אשר כוונתו הזדונית היתה לקלל את שונאיהם של ישראל ובמקום זה הוא בירך אותם, אולם הרשות בידו להחליט אם להטיב או להרע; מן השמים מעניקים לאדם את זכות הבחירה, אך מה יצא לפועל מהבחירה רק הקב"ה יחליט. רבנו בחיי בספרו 'חובת הלבבות' אומר שבחירת האדם היא - הרצון, דהיינו אם הוא רוצה להיות צדיק או רשע; מה שהוא יצליח לבצע בפועל אינו תלוי בו - הקב"ה יקבע. כך ראינו למשל אצל המן הרשע שתכנן להשמיד להרוג ולאבד את כל היהודים ולבסוף מצא את עצמו תלוי בגובה חמישים אמה. כמו כן ראינו כמה צדיקים גמורים שנכספו לעלות לארץ ישראל ולא עלה בידם; הבחירה נמדדת ברצון. זאת משמעות המאמר *''בדרך שאדם רוצה לילך בה מוליכין אותו''* כך מסביר מו"ר הרב נבנצל שליט"א.

בלעם הרשע משמש דוגמה מוחשית כמה מרחיק לכת מסוגל להיות רצון האדם. הוא מתיימר להיות "יֹדֵעַ דַּעַת עֶלְיוֹן" (שם כד, טז) חז"ל מקשים בגמרא (סנהדרין קה:) *''השתא דעת בהמתו לא הוה ידע, דעת עליון הוה ידע?''* הוא אינו מבין מדוע האתון כך מתנהגת בדרך ומתווכח אתה, ולהבדיל אלף אלפי הבדלות הוא יודע דעת עליון? אלא שידע לחשב את הרגע ביום בו הקב"ה כועס, וכוונתו לנצל את אותו רגע בכדי לקללם. והנה, למרות שהקב"ה מורה לבלעם לא ללכת הוא מנסה שוב עד שהקב"ה מסכים. אמנם ה' התרה בו שרק מה שהוא ישים בפיו יאמר, אך בלעם משוכנע ש'יהיה בסדר', שהוא כבר ימצא את הדרך 'להשפיע' כביכול על הבורא ולגרום לו לשנות את דעתו. בדרך בא המלאך אשר לפי חז"ל היה מלאך של רחמים וביקש למנוע מבלעם להיטרד מן העולם, ואף חוסם את דרכו שלוש פעמים ורק האתון מבחינה בו, עד שמתגלה אל בלעם שמגיב: "אִם רַע בְּעֵינֶיךָ אָשׁוּבָה לִּי" (שם כב,לד) הוא בטוח שבעיני ה' זה בסדר, רק אם רע 'בעיניך' בלעם מוכן לחזור *''להתריס נגד המקום היא תשובה זו, אמר לו: הוא בעצמו ציווני ללכת ואתה מלאך מבטל את דבריו, למוד הוא בכך שאומר דבר ומלאך מחזירו, אמר לאברהם קח נא את בנך וגו'* (בראשית כב, ב) *ועל ידי מלאך ביטל את דברו, אף אני אם רע בעיניך צריך אני לשוב''* (רש"י). עם הקב"ה אפשר להסתדר, אתמול אמר לא והיום אמר כן, סימן שניתן לשנות את דעתו. הוא יקריב כמה קרבנות והקב"ה ישתכנע ובלעם יוכל לבצע את זממו.

אברהם אבינו עומד להקריב את הקרבן היקר מכל - יצחק בנו; ומה הוא אומר? "וְנִשְׁתַּחֲוֶה וְנָשׁוּבָה אֲלֵיכֶם" (בראשית כב, ה) דהיינו, אני אכניע את עצמי לפני הקב"ה, אני הולך לקיים את רצון השי"ת. ואילו בלעם אומר לבלק: "הִתְיַצֵּב עַל עֹלָתֶךָ" (במדבר כג, ג) דהיינו: תעמוד זקוף לפני הקב"ה, אין לך סיבה להיכנע - כעת אתה 'נותן' לו קרבנות ולכן הוא מוכרח לעשות כרצוננו. הרי לנו ההבדל בין צדיק לרשע: הצדיק מביא קרבן וממלא בכך רצון ה', ולעומתו הרשע סבור שבגלל שמביא קרבן ה' מחויב למלא את רצונו. נורא ואיום עד היכן מסוגל אדם - נביא הגויים - להתדרדר לתהום בעקבות בחירתו ברצון שלילי.

הנביא מיכה אומר בהפטרה: "עַמִּי זְכָר נָא מַה יָּעַץ בָּלָק מֶלֶךְ מוֹאָב" בלק יעץ לקלל את ישראל ח"ו "וּמֶה עָנָה אֹתוֹ בִּלְעָם בֶּן בְּעוֹר" שאכן אפשר לקללם, הוא יקריב מספר קרבנות ויבנה שבעה מזבחות *''אמר לפניו אבותיהם של אלו בנו לפניך שבעה מזבחות, ואני ערכתי כנגד כולן''* (רש"י במדבר כג, ד) אולם בסופו של דבר לא הצליח "מִן הַשִּׁטִּים עַד הַגִּלְגָּל לְמַעַן דַּעַת צִדְקוֹת ה'" קרבנות אלו לא הניבו פירות ודבר לא השתנה. ומה היתה טעותו של בלעם? הוא לא ידע "בַּמָּה אֲקַדֵּם ה' אִכַּף לֵאלֹקי מָרוֹם הַאֲקַדְּמֶנּוּ בְעוֹלוֹת בַּעֲגָלִים בְּנֵי שָׁנָה: הֲיִרְצֶה ה' בְּאַלְפֵי אֵילִים בְּרִבְבוֹת נַחֲלֵי שָׁמֶן?" וכי לזה הקב"ה זקוק? הם הקריבו שבעה פרים ושבעה אלים, אולי היו צריכים להקריב אלפי אילים כדי שה' ימלא את רצונם? או אולי "הַאֶתֵּן בְּכוֹרִי פִּשְׁעִי פְּרִי בִטְנִי חַטַּאת נַפְשִׁ?" כמו שעשה מישע מלך מואב שלפי דעה אחת הקריב את בנו? האם זהו רצון ה'? ודאי שלא! אלא רצון ה' הוא "הִגִּיד לְךָ אָדָם מַה טּוֹב וּמָה ה' דּוֹרֵשׁ מִמְּךָ כִּי אִם עֲשׂוֹת מִשְׁפָּט וְאַהֲבַת חֶסֶד וְהַצְנֵעַ לֶכֶת עִם אֱלֹקיךָ" (מיכה ו, ה-ח) אדם המקריב קרבן צריך לדעת שמטרתו הוא להיות "אִכַּף" (מלשון כפיפה והכנעה-מצודת ציון) לאלוקי מרום; לשפר את מידותיו ולהיכנע בפניו, וזה לא מה שעשה בלעם. מטרת הקרבן היא "עֲשׂוֹת מִשְׁפָּט", שהאדם ירצה רק את מה שמגיע לו ולא יותר, ואילו בלעם הוא 'נפש רחבה', הוא מעוניין לקבל "מְלֹא בֵיתוֹ כֶּסֶף וְזָהָב"; ה' רוצה "אַהֲבַת חֶסֶד" שהאדם ידאג תמיד להטיב לזולת, ואילו בלעם עינו רעה עם הבריות; ה' רוצה "הַצְנֵעַ לֶכֶת עִם אֱלֹקיךָ" שהאדם יתנהג בצניעות ובענווה, ואילו בלעם הוא 'רוח גבוה' ורחוק מלהיות צנוע. רואים אם כן שמידותיו של בלעם מקולקלות בתכלית הקלקול וכשמביא קרבנות אינו מעוניין לתקן אותן; כל מגמתו היא שה' ימלא את רצונו הנובע מאותן מידות גרועות. פשוט שקרבנות מסוג זה אינם רצויים.

הגמרא אומרת: *''האומר סלע זו לצדקה בשביל שיחיה בני הרי זה צדיק גמור''* (ראש השנה ד.) אולם גוי האומר כך לא אומרים שהוא צדיק גמור. מה ההבדל? מסביר רש"י: *''ישראל לבו לשמים ואם מריעין לו בחייו אינו קורא לו תיגר אלא תולה היסורין בעוונו, אבל עובד כוכבים אם אין מטיבין לו כגמולו קורא תיגר''* כשיהודי נותן צדקה הוא נותן בלב שלם כיון שברור לו שהוא מקיים מצוות בוראו, אלא שיחד עם זאת הוא רוצה שבנו יחיה, אולם הגוי רוצה שבאמצעות הצדקה ה' ימלא את רצונו, ואם זה לא יוצא לפועל הריהו קורא תיגר.

מוסר עצום לומדים מסוגיה זו. האדם צריך לעשות חשבון נפש מהן מחשבות לבו כשהוא מתפלל או מקיים מצוה, האם הוא נכנע לרצון ה' או שכוונתו 'לשכנע' את ה' לעשות כרצונו, וכמובן הוא חייב להשתדל בכל כוחו לתקן את המידות.

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **יהודה בן אסתר, שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, מאיר טובי בן ליטא, נוריאל יחיאל גץ בן אסתר, הרבנית שפרה בת לאה, טליה חנה בת מלכה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**